葬無主墓碑
作者：文天祥
朝代：宋

paragraphs: 路逢一石碑，亭亭傲風雨。
停驂彷彿看，云是無主墓。
末書戊申歲，屈指九十秋。
是時龍渡江，甲子恍一周。
借問葬者誰，承平百世祖。
亦有周餘民，戰骨委黄土。
太祖下江南，誓不戮一人。
神孫再立國，天以報至仁。
大河流血丹，屠毒誰之罪。
潼關忽不守，皇皇依汴蔡。
螳螂知捕蟬，不知黄雀來。
今古有興廢，重爲生人哀。